Rusalka
Rusalka, eventyropera i tre akter af Antonín Dvořák. Librettoen er af Jaroslav Kvapil (1868-1950) og er påvirket af middelaldersagnet om vandnymfen eller havfruen (i slavisk mytologi rusalka), der ønsker sig menneskeskikkelse, sådan som det optræder i H.C. Andersens eventyr Den lille havfrue (1837), Friedrich de la Motte Fouqués eventyrnovelle Undine (1811) og i tjekkiske eventyr af Karel Jaromír Erben (1811-70) og Božena Němcová. Rusalka blev uropført i Prag i 1901 og blev Dvořáks mest succesrige opera.